Fl-ewwel rapport tal-Kummissjoni Ewropea dwar is-sitwazzjoni tas-saltna tad-dritt fl-Unjoni Ewropea, ġie rikonoxxut li dan l-aħħar saru ħafna riformi sinifikanti fis-sistema ġudizzjarja Maltija, fil-ħatriet tal-President u l-Kummissarju tal-Pulizija, kif ukoll fi inqas poteri lill-Prim Ministru. Il-Kummissjoni osservat li f'Malta hawn xejra li f'każijiet maġġuri ta' korruzzjoni ma jinstabux persuni ħatja u stiednet lill-parlament u lill-awtoritajiet nazzjonali biex jiddiskutu l-analiżi li saret f'dan ir-rapport. Il-Kummissjoni Ewropea osservat li fl-aħħar xhur saru riformi importanti favur it-tisħiħ tas-saltna tad-dritt, imnebbħa fost l-oħrajn mir-rakkomandazzjonijiet tal-Kummissjoni Venezja tal-Kunsill tal-Ewropa. Fl-ewwel rapport dwar is-saltna tad-dritt fil-pajjiżi tal-Unjoni Eworpea, il-Kummissjoni nnutat li Malta daħħlet fis-seħħ tibdil fis-sistema ġudizzjarja b'mod partikolari l-proċess għall-ħatra tal-ġudikanti. Isemmi wkoll l-isforzi li saru biex infirdu l-poteri tal-Avukat Ġenerali minn dawk tal-Avukat tal-Istat, tibdil fil-ħatra tal-President, tisħiħ fir-rwol tal-Ombudsman u abbozz ta' liġi li jillimita r-rwol tal-Prim Ministru fil-ħatra ta' numru ta' kummissjonijiet indipendenti. Fir-rapport fuq Malta, il-Kummissjoni tinnota li x-xejriet ta' korruzzjoni li ġew żvelati, qanqlu iktar il-ħtieġa għat-tisħiħ tal-ġlieda kontra l-korruzzjoni u biex jiddaħlu riformi għall-ħarsien tas-saltna tad-dritt. Waqt li qalet li Malta bdiet tindirizza n-nuqqasijiet li jeżistu fil-qafas istituzzjonali kontra l-korruzzjoni, il-Kummissjoni qalet li huma ftit il-persuni li qed jinstabu ħatja f'każijiet maġġuri ta' korruzzjoni. Ir-rapport jinnota iżda li saru riformi fil-ħatra tal-Kummissarju tal-Pulizija, it-trasferiment tal-prosekuzzjonijiet mill-Pulizija għal għand l-Avukat Ġenerali, u r-riforma fil-Kummissjoni Permanenti kontra l-Korruzzjoni. Dwar il-libertà tal-espressjoni, il-Kummissjoni qalet li l-qtil ta' Daphne Caruana Galizia ġie interpretat bħala attakk fuq il-libertà tal-espressjoni u wriet tħassib fuq l-indipendenza tar-regolatur tax-xandir, il-media taż-żewġ partiti politiċi ewlenin, u t-theddid fil-konfront ta' ġurnalisti investigattivi b'kawżi legali u online. Din hija l-ewwel darba li saret analiżi dettaljata tas-saltna tad-dritt f'kull pajjiż membru tal-Unjoni Ewropea f'eżerċizzju ta' skrutinju bbażat fuq erba' oqsma, kif spjegat il-Viċi President tal-Kummissjoni Ewropea responsabbli mill-valuri u t-trasparenza, Vera Jourova. Il-Kummissarju Jourova qalet li r-rapport jispeċifika aħjar xi tfisser saltna tad-dritt għall-Unjoni Ewropea. Il-Kummissarju Ewropew għall-Ġustizzja, Didier Reynders qal li dan ir-rapport hu l-bidu ta' djalogu miftuħ u regolari ma' kull stat membru bil-għan li jiġu ppreżentati prattiċi tajbin u jiġu evitat sfidi li jistgħu jimminaw il-kultura tas-saltna tad-dritt vera fl-Unjoni Ewropea kollha.